Beloning van R100 000 uitgeloof ná moord op polisieman | Netwerk24
Beloning van R100 000 uitgeloof ná moord op polisieman
Deur Warda Meyer 18 September 2019 11:24
Die Wes-Kaapse polisie het 'n beloning van R100 000 uitgeloof ná die moord op 'n polisieman van Mitchells Plain.
Die polisieminister, Bheki Cele, saam met Shaldene Prins, die weduwee van die vermoorde polisieman, sers. Donovan Prins. Foto: Adrian de Kock
Die bende-eenheid het Woensdag die publiek se hulp ingeroep om sers. Donovan Prins (34) van Portlands se moordenaars vas te trek.
" 'n Beloning van R100 000 word vir inligting aangebied wat tot die inhegtenisneming en skuldigbevinding van die verdagtes sal lei," sê lt.kol. Andrè Traut, polisiewoordvoerder.
Prins, wat aan die Steenberg-polisiekantoor verbonde was, is op 24 Junie in Lavender Hill op die Kaapse Vlakte doodgeskiet toe hy en 'n kollega, 'n konstabel, 'n groep bendelede agternagesit het.
Die twee polisielede was op patrollie en het vyf vermeende lede van die Mongrels-bende by die Fawley Hof-woonstelle opgemerk. Toe die verdagtes die patrolliemotor sien, het hulle daarop losgebrand.
Prins-hulle het twee van die bendelede in hul voertuig tot in Grindel-singel agtervolg, waar daar weer op die polisievoertuig geskiet is. Prins is deur die voertuig se deur in sy bolyf getref.
Na verneem word, kon sy kollega hom na die passasierskant skuif en het hy hom na die Melomed-hospitaal in Tokai geneem waar hy later aan sy wonde dood is.
Die moordenaars word sedertdien deur die polisie gesoek. Traut het 'n beroep gedoen op enigeen met inligting oor die moord om speursers. Patrick Learner, ondersoekbeampte, by 021 843 1900 of die Stop Misdaad-nommer by 08600 10111 te bel.